Ne mogu da zamislim da fiktivni likovi oživljeni na malim ekranima srpsko-hrvatskog govornog područja ne bi imali mišljenje o temama, na konto kojih u modernom dobu stiže od pet do deset hiljada tvitova u minutu. Bilo to teoretisanje o okidaču Đokovićevog potpunog ispadanja iz forme, o sledećoj epizodi Game of Thronesa, ili o sedmoj utakmici finala NBA play-offa. Aktivno biračko pravo SFR Jugoslavije, SR Jugoslavije, Srbije i Crne Gore, i na kraju Srbije, nije važilo, i ne važi, van sopstvenih granica, ali sam siguran da bi pojedini heroji nedeljnog prajm-tajma iz istorije srpske televizije imali šta da kažu na još jednu blokbaster temu: Donald Tramp ili Hilari Klinton?

Borivoje Šurdilović – Šurda (Ljubiša Samardžić, Vruć Vetar)

Od 10 epizoda Vrućeg vetra, Šurda bi u osam i po bio na strani Donalda Trampa, kao i svako kome je ceo svet kriv za to što mu se dešava, bez traženja krivca u samom sebi. Druga polovina devete epizode, i finale serije, prikazuju Šurdu kao ostvarenog frizera, koji je prigrlivši svoj jedini talenat, shvatio kako svet funkcioniše, pa bi, u svom stilu, još jednu odluku promenio impulsivno i glasao za Hilari.

Svi likovi Danila Lazovića

Šćepan Šćekić (Srećni ljudi), Bogoljub Gagić Čerčil (Porodično blago) i Laka Jovanović Gušter (Stižu dolari), u suštini su isti čovek, koji bi glasao za Trampa. Kao i američki milijarder, Lazović je u ulozi Šćepana Šćekića imao običaj da upada u garderobu manekenki, kao Čerčil da planira nerazrađene revolucije i da u ulozi Guštera bude makijavelistički nastrojen bogataš.

Katarina Anđelić Cakana (Vesna Trivalić, Otvorena vrata)

Verovatno najsigurniji glas sa liste za Hilari Klinton dolazi od ove konceptualne umetnice, koja bi glas Donaldu Trampu dala jedino u slučaju ako bi to bila tema njenog novog umetničkog dela, ili u varijaciji svog lika kao kuvarice i pevačice iz epizode Amnezija. Kao treća varijacija iz te epizode, kao feministkinja koja citira knjigu Drugi pol, niko nema šanse sem Hilari.

Ozren Soldatović (Dušan Golumbovski, Srećni ljudi)

Svi bogataši i megalomani bi trebalo da se drže zajedno. Za Korleonea sa Dedinja je izbor jasan – Donald Tramp.

Tihomir Stojković – Tika Špic (Predrag Smiljković, Porodično Blago/Bela Lađa)

Ovaj čovek je previše prevrtljiv da bismo mogli da ga pročitamo, tako da bih u ovom slučaju morao da pribegnem predrasudama. Uzmimo u obzir da je dobar deo Trampovog biračkog tela sastavljen od redneka i hilbilija širom Sjedinjenih Država. Kao poljoprivrednik iz Stajkovaca gladan uspeha, Špic bi komotno glasao za njega. Kao poljoprivrednik iz Stajkovaca koji je sada vlasnik pumpe i farme krokodila, a pri tom je naučio nešto u Beogradu, glasao bi za Hilari, ali bi potajno mrzeo sebe zbog toga što je postao.

Radašin Raković (Radoš Bajić, Selo gori a baba se češlja)

Radoš Bajić je opravdano u ulozi glavnog baje iz sela Petlovca. Uvek je bio ispred svih, delio dobre savete, bio dobar roditelj, muž i deda, podsećao na ruralniju verziju Bernija Sandersa. Radašin bi dao glas ovom simpatičnom čikici da je osvojio nominaciju Demokrata, ali budući da se to nije desilo, morao bi da pribegne „manje zlo“ tehnici i da svoj glas za Hilari.

Prle i Tihi (Dragan Nikolić/Voja Brajović, Otpisani)

Glasovi dvojice najpoznatijih partizana sa malih ekrana se mogu predvideti u njihovom pristupu muvanju devojaka. Prle je direktan i bezobrazan („Mala ima da te mrčim do zore“), dok je Tihi metodičan i uzdržan („Prvo ćemo to proveriti sa Komitetom, pa tek onda imati polni odnos“). Prle, Tramp. Tihi, Hilari.

Srećko Šojić (Milan Gutović, Bela lađa)

Srećko Šojić je u zatvoru, stoga nema pravo glasa na izborima.

Boško Simić (Ljubiša Samardžić, Policajac sa Petlovog brda)

Iako je Boško Simić najtiši bundžija koji bi cenio metode Bernija Sandersa oličene u ukidanju školarina, jer ipak treba zbrinuti svu onu decu, glasaće za onog kandidata za kog mu njegovih pet bivših žena bude reklo da glasa.

Dragiša Popadić – Giga Moravac (Marko Nikolić, Bolji život)

Giga Moravac nema vremena da doručkuje, kamoli da se bavi izborima u tamo nekoj zemlji. Ipak, analizirajući Dragišu Popadića, belokošuljaša i konzervativca koji najviše voli pare i svoju ćerku, kao logičan izbor se nameće Donald Tramp. Još ako njegova žena Valerija glasa za suprotnu opciju, dileme nema.

Petar Jakšić (Miodrag Krivokapić, Gore dole)

Čovek kome je sistem sve oduzeo i odveo ga u depresiju i ekonomsku anksioznost tokom devedesetih, sigurno bi iskoristio prvu priliku za radikalne demokratske promene. Petar Jakšić ima previše lošeg iskustva sa bogatim megalomanima da bi glasao za Trampa, a s druge strane je previše spoznao život da bi glasao za Hilari. Petar Jakšić je prvi beli listić u ovom tekstu.

Četvorka iz serije Lisice (Hana Jovčić, Radmila Tomović, Nataša Marković, Jelena Stupljanin)

Politika je u 2016. godini potpuno razorila društvo koje čine Mima, Nada, Branka i Staša. Njih četiri imaju i toliko različitih mišljenja, iako postoje samo dve opcije, pa bi se neposredno pred izbore dogodio sledeći scenario: Staša odlučuje da konačno uradi nešto spontano u životu i glasa za Trampa, što njene inteligentnije drugarice smatraju uvredom za ženski rod. Taktikom bespomoćnog treptanja i plakanja na dugme, Staša bi uspela da ubedi drugarice da se osećaju loše jer je nikada nisu podržale u spontanosti. Na kraju, Nada i Branka pristaju da joj učine da ne bi plakala, dok je za Mimu i dalje sve to potpuni idiotizam.

Autor: Andrija Savić